text: Bon Jovi til Horsens
  27 oktober 2010 kl. 13.44
  Stimen af internationale superstjerner fortsætter i Horsens. Bandet Bon Jovi er næste i rækken.
  Hvis du er en af dem, der skråler med på "Livin' on a prayer", "It's my life" og "Blaze of Glory", så er det med at fatte pennen.
  For i kalenderen for 2011 skal du nemlig sætte et kæmpe stort kryds den 19. juni. 
  Her kommer Bon Jovi nemlig et smut forbi CASA Arena og - forhåbentligt - giver et brag af en koncert.
  
  Fed rock'n'roll
  Det er som så mange gange før Frank Panduro, der er arkitekten bag et nyt stort navn. Han glæder sig allerede utrolig meget til koncerten:
  - Det bliver fedt! Her har vi jo en artist, der har solgt satans mange plader på verdensplan, udbryder Frank Panduro så snart han bliver spurgt om Bon Jovi.
  Rolling Stones, AC/DC og U2.. Er Bon Jovi lige så store som de tidligere navne i Horsens?
  - Nu kan man jo ikke sammenligne æbler og bananer. Vi har plads til 30.000, og vi er sikre på, at der bliver rift om billetterne og fuldstændigt udsolgt, siger Frank Panduro med stor sikkerhed i stemmen.
  Frank Panduro betegner Bon Jovi som i samme boldgade som AC/DC, bare lidt til den blødere side.
  - Men det er stadig god rock'n'roll, slår Frank Panduro fast.
  Billetsalget til koncerten kan købes fra kl. 10 d. 6. november gennem Billetlugen og Fona.
  